Polisievakbond wil Valke-hoof se aanstelling laat terugtrekLt.genl. Berning Ntlemeza (Foto: chronicle.co.cw) Die Suid-Afrikaanse Polisievakbond (Sapu) het Maandag die polisieminister Nathi Nhleko versoek om “leierskap en verantwoordelikheid te wys en sy trots te sluk” en die aanstelling van lt.genl. Berning Mthandazo Ntlemeza, as die hoof van die Valke, te herroep. Sapu het in ŉ verklaring gesê die minister het versuim om die regte prosedure te volg toe die hoof van die direktoraat van prioriteitsmisdaadondersoeke (Valke), aangestel is. Hy het nie die Nasionale Vergadering binne die voorgeskrewe tydperk in kennis gestel nie. “Die minister word versoek om dié omstrede aanstelling terug te trek,” het Sapu gesê. “Ons het reeds van die dag wat hy in ŉ waarnemende kapasiteit aangestel is, ons teenkanting bekend gemaak. Hy was nooit die beste kandidaat om ŉ elite eenheid soos die Valke te lei nie.” Die polisievakbond het gesê Ntlemeza se droewige rekord is goed opgeteken. “Ons teenkanting teen sy aanstelling is nie ŉ persoonlike vendetta nie. Ons is slegs besorg oor dienslewering, aangesien middelmatigheid die polisie die respek sal kos wat hulle verdien. Die Valke se rekord is reeds nie wat van hulle verwag word nie,” lui die verklaring deur Oscar Skommere, algemene sekretaris van Sapu. “ŉ Volwasse leier is iemand wat sy foute sien en aanspreeklikheid daarvoor aanvaar. Dit is ŉ gulde geleentheid vir die minister om sy aanvanklike tekortkoming reg te stel nadat hy só swak bevelvoerder aangestel het. Ntlemeza is ŉ grap. Hy dwing nie enige respek af nie, nie eers onder die Valke nie, wat nog te sê misdadigers. Die feit dat Ntlemeza se aanstelling onreëlmatig is, kan deur die wet gedaag word en die Valke kan nie bekostig om ŉ swak bevelvoerder te hê nie.” Nhleko en Ntlemeza was nie dadelik beskikbaar vir kommentaar nie.